Painija Petra Olli voitti uransa kirkkaimman mitalin Riian EM-kisoissa.

AOP

Olli voitti 60-kiloisten EM-finaalissa sarjan hallitsevan maailmanmestarin, Ukrainan Oksana Herhelin pistein 8-2. Mitali on 21-vuotiaan suomalaisen kolmas aikuisten arvokisoissa ja ensimmäinen kultainen.

Päivän aiemmissa otteluissaan Olli oli murskaavan ylivoimainen. Välierissä hän kukisti venäläisen Julia Prontsevitshin 10–0 ennen täyttä aikaa ja sitä ennen Unkarin Gabriella Sleiszin niin ikään 10–0 ennen täyttä aikaa.

Rion olympialaisiin valittu lappajärveläinen kilpailee EM-kisoissa sarjaa normaalia ylempänä. Aiemmat arvokisamitalinsa (EM-pronssi 2014 ja MM-hopea 2015) hän on saavuttanut 58-kiloisissa, joka on hänen sarjansa myös ensi kesän olympiakisoissa. Ollin MM-hopea on suomalaisen aikuisnaispainin kaikkien aikojen kovin saavutus.

Nuorten sarjoissa Olli kahmi lukuisia mitaleita, muun muassa viisi Euroopan mestaruutta.

Kansainvälisen Painiliiton UWW:n maaliskuun ranking-listalla Olli on rankattu 58-kiloisten kakkoseksi. Hänen edellään jatkaa kolminkertainen olympiavoittaja Japanin Kaori Icho.

Olympialaisissa edellisten MM-kisojen loppuottelijat sijoitetaan kaavion eri puolille, joten Suomen suurimpiin olympiatoivoihin lukeutuva Olli ei voi kohdata japanilaista ennen kuin olympiafinaalissa.